## Justícia presta assessorament jurídic gratuït a més de 860 afectats per la riuada en 32 punts JUSTIPROP i delegacions col·legials

*** Este servici s’ha reforçat amb 41 professionals de l’Advocacia dels col·legis de l’advocacia d’Alzira, Sueca i València, en coordinació amb el Consell Valencià de Col·legis de l’Advocacia
* Nuria Martínez: “En moments com este l’Administració ha d’oferir un servici d’excel·lència i actuar com a entitat facilitadora, humana i pròxima”**

La Conselleria de Justícia i Administració Pública, a través de la Direcció General d’Atenció a les Víctimes i Accés a la Justícia, està prestant assessorament jurídic gratuït als afectats per la riuada en 32 punts, entre els quals es troben els JUSTIPROP i les seus de les delegacions col·legials de l’Advocacia. En el primer mes d’activitat, este servici ha atés més de 860 damnificats.

En este sentit, la consellera de Justícia i Administració Pública, Nuria Martínez, ha valorat la gran labor que estan duent a terme els professionals d’estos punts, “perquè en moments com este l’Administració ha d’oferir un servici d’excel·lència i actuar com una entitat facilitadora, humana i pròxima”.

Este servici s’està realitzant per un reforç de 41 professionals de l’Advocacia dels col·legis de l’advocacia d’Alzira, Sueca i València, en coordinació amb el Consell Valencià de Col·legis de l’Advocacia.

L’atenció personal a les persones damnificades per la riuada s’està desenrotllant mitjançant cita prèvia en els JUSTIPROP situats en els municipis afectats que compten amb instal·lacions disponibles, o altres adaptades a estos efectes, i en aquells JUSTIPROP que no es troben en la zona afectada, però per la seua proximitat als municipis afectats han sol·licitat reforçar la prestació del servici (Alberic).

Així mateix, també s’està prestant este servici des de les delegacions col·legials de l’Advocacia d’Alzira, Sueca i València.

Fecha: 12/12/2024